નવી દિલ્હી: ઈઝરાયલના વડાપ્રધાન બેન્જામિન નેતન્યાહુ દિલ્હી પહોંચી ગયા છે. વડાપ્રધાન નરેન્દ્ર મોદીએ તેમનું દિલ્હી એરપોર્ટ પર સ્વાગત કર્યું હતું. ઉલ્લેખનીય છે કે, વડાપ્રધાન નેતન્યાહુ 5 દિવસના ભારત પ્રવાસ પર છે, જેમાં તેઓ વડાપ્રધાન મોદી સાથે એક દિવસ 17 જાન્યુઆરીએ ગુજરાત મુલાકાતે આવવાના છે. 15 વર્ષ બાદ કોઈ ઈઝરાયલી વડાપ્રધાન ભારતના પ્રવાસે આવ્યા છે. અગાઉ 2003માં વડાપ્રધાન એરિયલ શેરૉન ભારત આવ્યા હતા. આ ઈઝરાયલી વડાપ્રધાનની કોઈ દેશની સૌથી લાંબી યાત્રા ગણાવવામાં આવી રહી છે. નેતન્યાહુની આ યાત્રા ભારત-ઈઝરાયલની મિત્રતાની દૃષ્ટિએ ખૂબ જ મહત્વપૂર્ણ છે. કેમ કે, યુએનમાં ભારતે જેરુસલેમને પાટનગર જાહેર કરવાના વિરોધમાં વોટિંગ કર્યુ હતું.